ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
அணுகக் கூடிய மற்றும் தரமான சுகாதார சேவையை மக்கள் அனைவருக்கும் வழங்குவது தான் அரசின் முன்னுரிமை: மத்திய அமைச்சர் டாக்டர் மன்சுக் மாண்டவியா
“அணுகக் கூடிய மற்றும் தரமான சுகாதார சேவையை இந்திய மக்கள் அனைவருக்கும் வழங்குவது தான் அரசின் முன்னுரிமை. இதை உறுதி செய்வதற்காக, நாட்டில் எந்த பகுதியில் இருந்தும் தரமான மருத்துவ சேவையை மக்கள் பெறுவதற்காக மத்திய அரசின் சுகாதாரத் திட்ட வசதிகளை விரிவுபடுத்துவதில் அரசு கவனம் செலுத்தி வருகிறது.” சண்டிகர் மற்றும் பஞ்ச்குலாவில் மத்திய அரசின் சுகாதாரத் திட்ட நலவாழ்வு மையங்களைத் திறந்து வைத்து பேசுகையில் மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா இவ்வாறு கூறினார்.
இந்த சுகாதார மையம் திறக்கப்பட்டதன் வாயிலாக மத்திய அரசு சுகாதாரத் திட்ட சேவை வசதிகளை பெறும் 80-வது நகரம் என்ற பெருமையை பஞ்ச்குலா பெற்றது. சண்டிகரில் 47,000 பயனாளிகள் பதிவு செய்துள்ள மத்திய அரசின் சுகாதாரத் திட்ட நலவாழ்வு மையம் ஏற்கனவே செயல்பட்டு வருகிறது.
நிகழ்ச்சியில் பேசிய அமைச்சர், இந்திய மக்களுக்கு எளிதான வாழ்வை உறுதி செய்வதில் அரசு தீவிரம் காட்டி வருவதாகக் கூறினார். “தரமான சுகாதார சேவையைப் பெறுவதற்கு ஓய்வூதியதாரர்கள் சிரமப்படத் தேவையில்லை. கட்டண முறை மற்றும் செலவு செய்த தொகையை ஈடு செய்யும் நடைமுறை போன்றவை முன்பை விட எளிதாக்கப்பட்டுள்ளது”, என்று அவர் தெரிவித்தார். தேசிய சுகாதார ஆணையத்துடன் மத்திய அரசின் சுகாதாரத் திட்டத்தின் தொழில்நுட்பம் ஒருங்கிணைக்கப்பட்டிருப்பதாகவும், இதன் காரணமாக விரைவில் இந்தியாவில் 100 நகரங்களில் இந்தத் திட்டத்தை விரிவுபடுத்த இலக்கு நிர்ணயிக்கப்பட்டிருப்பதாகவும் அவர் தெரிவித்தார்.
சண்டிகர் மற்றும் பஞ்ச்குலாவில் நலவாழ்வு மையங்கள் திறக்கப்பட்டிருப்பது மூலம் கடந்த 2014-ஆம் ஆண்டு 25 நகரங்களில் ஏற்படுத்தப்பட்ட இந்த வசதி, 2023-ஆம் ஆண்டு 80 நகரங்களுக்கு விரிவுபடுத்தப்பட்டிருப்பது, குறிப்பிடத்தக்கது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்:https://pib.gov.in/PressReleasePage.aspx?PRID=1930950
-----
AP/BR/GK
(Visitor Counter : 107
பிரதமர் அலுவலகம்
திரு ராம் ஸ்வரூப் ஷர்மா மறைவுக்கு பிரதமர் இரங்கல்
திரு ராம் ஸ்வரூப் ஷர்மா மறைவுக்கு, பிரதமர் திரு நரேந்திர மோடி இரங்கல் தெரிவித்துள்ளார்.
சுட்டுரையில் பிரதமர் விடுத்துள்ள செய்தியில், ‘‘திரு ராம் ஸ்வரூப் ஷர்மா அர்ப்பணிப்புடன் செயல்படும் தலைவராக இருந்தார், மக்கள் பிரச்னைகளைத் தீர்ப்பதில் அவர் எப்போதும் உறுதியுடன் இருந்தார். சமூக மேம்பாட்டுக்காக அவர் கடுமையாக உழைத்தார். அவரது அகால மற்றும் துரதிர்ஷ்டவசமான மரணத்தால் வேதனையடைந்தேன். இந்த சோகமான நேரத்தில் அவரது குடும்பத்தினருக்கும், ஆதரவாளர்களுக்கும் எனது இரங்கல்கள். ஓம் சாந்தி’’ எனக் குறிப்பிட்டுள்ளார்.
நிதி அமைச்சகம்
ஏர் இந்தியா விற்பனைக்கு மத்திய அரசு ஒப்புதல்: ஏலத்தில் வென்றது டாடா சன்ஸ் நிறுவனத்தின் துணை நிறுவனம்
மத்திய அரசிடம் உள்ள ஏர் இந்தியா நிறுவனத்தின் 100 சதவீத பங்குகளை டாடா சன்ஸ் பிரைவேட் நிறுவனத்தின் துணை நிறுவனமான தலாஸ் பிரைவேட் லிமிடெட் நிறுவனத்துக்கு அதிகபட்சமாக கேட்கப்பட்ட ஏலத்துக்கு விற்க மத்திய உள்துறை அமைச்சர் அமித்ஷா, மத்திய நிதியமைச்சர் திருமதி நிர்மலா சீதாராமன், மத்திய வர்த்தகத்துறை அமைச்சர் திரு பியூஷ் கோயல், மத்திய விமான போக்குவரத்து துறை அமைச்சர் திரு ஜோதிர் ஆதித்யா சிந்தியா ஆகியோர் அடங்கிய பொருளாதார விவகாரங்களுக்கான அமைச்சரவை குழு ஒப்புதல் அளித்துள்ளது.
இது ஏர்இந்தியா மாற்று வழிமுறைக்காக , அமைக்கப்பட்ட அதிகாரம் பெற்ற குழு. ஏர் இந்தியாவின் 100 சதவீத பங்குகளை வாங்க கேட்கப்பட்ட ஏலத்தொகை ரூ.18,000 கோடி. இந்த பரிவர்த்தனையில் ஏர் இந்தியா நிறுவனத்தின் நிலங்கள் மற்றும் கட்டிடங்கள் அடங்கவில்லை. இதற்கான மதிப்பு ரூ.14,718 கோடி மத்திய அரசின் ஏர் இந்தியாவின் சொத்து நிறுவனத்துக்கு  மாற்றப்படும்.
ஏர் இந்தியா நிறுவனம் மற்றும் அதன் துணை நிறுவனங்களை விற்பதற்கான நடைமுறை கடந்த 2017 ஜூன் மாதம், பொருளாதார விவகாரங்களுக்கான அமைச்சரவை குழு ஒப்புதலுடன் தொடங்கியது.
1. டாடா சன்ஸ் நிறுவனத்தின் துணை நிறுவனமான தலாஸ் பிரைவேட் லிமிடெட், ரூ.18,000 கோடிக்கு ஏலம் கேட்டது.
2. திரு அஜய் சிங் தலைமையிலான கூட்டமைப்பு ரூ.15,100 கோடிக்கு ஏலம் கேட்டது.
இந்த இரு ஏலங்களும், ஒதுக்கீட்டு விலையான ரூ.12,906 கோடியைவிட அதிகம்.
பிரதமர் அலுவலகம்
புத்தாண்டை முன்னிட்டு நாட்டு மக்களுக்கு பிரதமர் வாழ்த்து
புத்தாண்டை முன்னிட்டு நாட்டு மக்களுக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
“அனைவருக்கும் மகிழ்ச்சிகரமான 2018 ஆம் ஆண்டு வாழ்த்துகள். இந்த ஆண்டு உங்களுக்கு மகிழ்ச்சி, வளமை மற்றும் நல்ல ஆரோக்கியத்தையும் வழங்க வேண்டுகிறேன்.” என்று பிரதமர் குறிப்பிட்டுள்ளார்.
சிறப்பு சேவைகள் மற்றும் கட்டுரைகள்
மத்திய அரசு ஓய்வூதியதாரர்களுக்கான டிஜிடல் ஆயுள் சான்றிதழ் வழங்கும் பிரச்சாரம் காரைக்காலில் நாளை நடைபெறுகிறது
மத்திய அரசு ஓய்வூதியதாரர்களுக்கான டிஜிடல் ஆயுள் சான்றிதழ் வழங்கும் முகாம்கள் நாடு முழுவதும் நடத்தப்பட்டு வருகின்றன. இதன் தொடர்ச்சியாக, மத்திய அரசின் ஓய்வூதியம் மற்றும் ஓய்வூதியதாரர்கள் நலத்துறையின் குழு நாளை காரைக்கால் வருகிறது. பாரத ஸ்டேட் வங்கியுடன் இணைந்து, பாரதியார் சாலை, மேயர் பக்கிரிசாமி பிள்ளை திருமண மண்டபத்தில் ஏற்பாடு செய்துள்ள பிராச்சாரக் கூட்டத்தில் கலந்து கொள்கிறது. அனைத்து ஓய்வூதியதாரர்களும், இந்த மையத்துக்கு வருகை தந்து, தங்களது டிஜிடல் ஆயுள் சான்றிதழ்களை நேரில் வழங்குவதுடன், எதிர்காலத்தில் வீட்டில் இருந்தவாறே, அதனை சமர்ப்பிக்கும் தொழில் நுட்பம் பற்றி தெரிந்து கொள்ளுமாறு கேட்டுக்கொள்ளப்படுகின்றனர். இந்த முகாமில், இந்திய தனித்து அடையாள ஆணையத்தின் பிரதிநிதிகள், காரைக்கால் ஓய்வு பெற்ற அரசு அதிகாரிகள் சங்கத்தினர் கலந்து கொள்வார்கள்.
இதுவரை டிஜிடல் ஆயுள் சான்றிதழ்கள் தாக்கல் செய்தவர்களின் எண்ணிக்கை 64,72,213. முக அங்கீகாரம் மூலம் டிஎல்சி அளித்தவர்கள் 3,47,336. இந்தக் கால கட்டத்தில் டிஎல்சி தாக்கல் செய்த மத்திய அரசு ஓய்வூதியதாரர்களின் எண்ணிக்கை 23,19,223. இதில் முக அங்கீகாரம் மூலம் டிஎல்சி அளித்தவர்கள் 2,02,774.
முன்பெல்லாம், ஆயுள் சான்றிதழ்களை சமர்ப்பிக்க வயதான ஓய்வூதியதாரர்கள் வங்கிகளுக்கு வெளியே மணிக்கணக்கில் வரிசையில் கால்கடுக்க நிற்க வேண்டியிருந்தது. இப்போது, வீட்டில் இருந்தபடியே ஒரு பட்டனைக் கிளிக் செய்வதன் மூலம் ஆயுள் சான்றிதழ்களைச் சமர்ப்பிக்க முடியும். கைபேசி வழியாக முக அங்கீகாரம் மூலம் ஆயுள் சான்றிதழைச் சமர்ப்பிக்கும் செயல்பாட்டில், ஆதார் எண், ஒருமுறை கடவுச்சொல்லுக்கான  கைபேசி எண், ஓய்வூதியம் பெறுவதற்கு வழங்கப்பட்ட ஆர்டர் எண் மற்றும் வங்கி/அஞ்சலக கணக்கு எண் பற்றிய விவரங்கள் முதல் முறையாகத் தேவைப்படும்.
அனைத்து ஓய்வூதியதாரர்களும், இந்த மையத்துக்கு வருகை தந்து, தங்களது டிஜிடல் ஆயுள் சான்றிதழ்களை நேரில் வழங்குமாறு மத்திய குழு கேட்டுக்கொண்டுள்ளது.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 16.72 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1826794
பிரதமர் அலுவலகம்
லாலா லஜபதி ராய் பிறந்தநாளில் பிரதமர் மரியாதை
லாலா லஜபதி ராயின் பிறந்தநாளில் பிரதமர் திரு.நரேந்திர மோடி அவருக்கு மரியாதை செலுத்தியுள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
“பஞ்சாப் சிங்கம் லாலா லஜபதி ராயின் பிறந்தநாளில் வாழ்த்துக்கள். விடுதலைப் போராட்ட இயக்கத்தில் அவரது துணிச்சல், போராட்டம், அர்ப்பணிப்பு வரலாறு நாட்டு மக்களால் எப்போதும் நினைவுகூரப்படும்.”
நிதி அமைச்சகம்
முதலாவது இந்தியா-இங்கிலாந்து நிதி சந்தை பேச்சுவார்த்தையின் கூட்டறிக்கை
இந்தியாவும், இங்கிலாந்தும் நிதி சந்தை பேச்சுவார்த்தையின் தொடக்க கூட்டத்தை காணொலி காட்சி மூலம் நேற்று மாலை நடத்தின. நிதித்துறையில் இருதரப்பு உறவுகளை வலுப்படுத்த, இந்த பேச்சுவார்த்தையை நடத்த வேண்டும் என, கடந்தாண்டு அக்டோபர் மாதம் நடந்த 10வது பொருளாதார மற்றும் நிதி பேச்சுவார்த்தையில்  முடிவு செய்யப்பட்டது.
இந்தப் பேச்சுவார்த்தைக்கு, இந்திய நிதித்துறை அமைச்சகத்தின் மூத்த அதிகாரிகள் மற்றும் இங்கிலாந்து நிதித்துறை அதிகாரிகள் தலைமை தாங்கினர். ரிசர்வ் வங்கி, இந்திய பங்கு பரிமாற்ற வாரியம், இங்கிலாந்து ஒழுங்குமுறை முகமைகள், சர்வதேச நிதிச்சேவை மைய ஆணையம், இந்திய காப்பீடு ஒழுங்குமுறை மற்றும் வளர்ச்சி ஆணையம், இங்கிலாந்து வங்கி மற்றும் நிதி நடத்தை ஆணையம் ஆகியவையும் இதில் பங்கேற்றன. இந்தியா மற்றும் இங்கிலாந்து சார்பில் பங்கேற்றவர்கள், அந்தந்த பொறுப்புகளில் உள்ள பிரச்சினைகள் குறித்த கருத்துகளைப் பகிர்ந்து கொண்டனர்.
நிதிச்சந்தை செயல்பாட்டில் நாடுகள் இடையேயான செயல்பாடுகளை அதிகரிக்க, பங்கேற்பாளர்கள் வங்கி மற்றும் பணம் செலுத்துதல் முறையில் உள்ள அண்மைத் தகவல்களை வழங்கினர். சைபர் மீட்பு நடவடிக்கையில் தனது பணி குறித்து இங்கிலாந்து வங்கி ஆலோசித்தது. கொவிட்-19 தொற்று நேரத்தில் நிலைத்தன்மையை பராமரித்ததில் வங்கித்துறையின் பங்கை இருதரப்பினரும் அங்கீகரித்தனர்.
கொவிட்-19 தொற்றால் உள்நாட்டில் ஏற்பட்ட பாதிப்பு, காப்பீடு துறை தொடர்பான விஷயங்கள், இந்திய சந்தையில் இங்கிலாந்து முதலீட்டை அதிகரிக்கும் வாய்ப்புகள் மற்றும் சான்றுக்கான இங்கிலாந்து நொடிப்பு நிலை இரண்டாம் அழைப்பு ஆகியவை குறித்து இதில் கலந்து கொண்டவர்கள் விவாதித்தனர்.
வரும் மாதங்களில் இது குறித்து இருதரப்பினரும் பேச்சுவார்த்தையை தொடரவும், எதிர்காலத்தில் இந்தியா-இங்கிலாந்து இடையே தடையில்லா வர்த்தக ஒப்பந்தம் குறித்த பேச்சுவார்த்தையை தொடங்கவும், இருதரப்பினரும் ஒப்புக் கொண்டனர். இரண்டும் இந்தாண்டு இறுதியில் நடைபெறும் என எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1734069
பிரதமர் அலுவலகம்
ஆக்ராவிற்குப் பயணம் மேற்கொள்ளும் பிரதமர் ரூ.2,980 கோடி மதிப்பிலான பல திட்டங்களைத் தொடங்கி வைக்கிறார்
சிறந்த, உத்தரவாதமான குடிநீர் விநியோகத்திற்கு கங்காஜல் திட்டத்தை பிரதமர் தொடங்குவார்
ஆக்ராவில் பொதுக் கூட்டத்தில் பிரதமர் உரையாற்றுவார்
பிரதமர் திரு. நரேந்திர மோடி 09.01.2019 அன்று உத்தரப்பிரதேச மாநிலம் ஆக்ராவுக்குப் பயணம் மேற்கொள்ளவிருக்கிறார். அவர் கங்காஜல் திட்டத்தையும், மற்ற பல்வேறு வளர்ச்சித் திட்டங்களையும் தொடங்கி வைக்க உள்ளார். ஆக்ரா பொலிவுறு நகரத்திற்கான ஒருங்கிணைந்த கட்டளை மற்றும் கட்டுப்பாட்டு மையத்திற்கும் எஸ்.என். மருத்துவக் கல்லூரியின் தர மேம்பாட்டுத் திட்டத்திற்கும் அவர் அடிக்கல் நாட்டுவார்.
கங்காஜல் திட்டம் ரூ.2880 கோடி செலவு பிடிக்கும். இது ஆக்ராவுக்கு சிறந்த, அதிக உத்தரவாதமான குடிநீர் விநியோகத்தை அளிப்பதாகும். இதன் மூலம் நகரில் குடியிருப்போரும், சுற்றுலாப் பயணிகளும் பயனடைவார்கள்.
ஆக்ராவில் உள்ள எஸ்.என். மருத்துவக் கல்லூரியின் தர மேம்பாட்டுத் திட்டத்திற்கான செலவு ரூ.200 கோடி ஆகும். இந்த மகளிருக்கான மருத்துவமனையில் மகப்பேறுக்காக 100 படுக்கை வசதிகள் செய்யப்படும். சமூகத்தில் நலிந்தப் பிரிவினருக்கு உடல் ஆரோக்கியமும், பேறுகால கவனிப்பும் கிடைக்க இது உதவும். ஆக்ரா பொலிவுறு நகரத்திற்கான ஒருங்கிணைந்த கட்டளை மற்றும் கட்டுப்பாட்டு மையம் ரூ.285 கோடி செலவில் உருவாக்கப்படும். இது ஆக்ராவை நவீன உலகத்தரம் வாய்ந்த பொலிவுறு நகரமாக மேம்படுத்த உதவும். இதனால் சுற்றுலாப் பயணிகள் அதிகம் வருவதற்கு ஏதுவானதாக உருவாகும்.
ஆக்ராவில் உள்ள கோத்திமீனா பஜார் அருகே பொதுக் கூட்டத்திலும் பிரதமர் உரையாற்றினார்.
இந்நகருக்கு 2-வது முறையாக பிரதமர் பயணம் செய்கிறார். ஏற்கனவே 20.11.2016 அன்று அவரது பயணத்தின் போது பிரதமரின்  வீட்டுவசதித் திட்டத்தை திறந்து வைத்தார். இந்தத் திட்டத்தின் கீழ் உத்தரப்பிரதேசத்தில் 9.2 லட்சம் உட்பட இது வரை 65 லட்சம் வீடுகள் கட்டப்பட்டுள்ளன.
பெண்கள் மற்றும் குழந்தை நலன் அமைச்சகம்
கடமைப் பாதையில் மகளிர் மற்றும் குழந்தைகள் மேம்பாட்டு அமைச்சகம் நாளை முதல் அக்டோபர் 2 வரை ஊட்டச்சத்து விழாவை நடத்துகிறது
5-வது தேசிய ஊட்டச்சத்து மாதத்தைக் கொண்டாடும் வகையில், மகளிர் மற்றும் குழந்தைகள் மேம்பாட்டு அமைச்சகம், செப்டம்பர் 30 முதல் அக்டோபர் 2 வரை புதுதில்லியில் உள்ள கடமைப்பாதையில் ஊட்டச்சத்து விழாவை நடத்துகிறது.
ஒட்டுமொத்த மக்களுக்கும், குறிப்பாக இளம் குழந்தைகள் மற்றும் பெண்களுக்கு ஊட்டச்சத்து பற்றிய விழிப்புணர்வை ஏற்படுத்தும் வகையில் இது நடத்தப்படுகிறது. நாட்டில் உள்ள ஊட்டச்சத்து குறைபாட்டின் சவால்களை எதிர்கொள்ள வயதுக்கு ஏற்ற நல்ல சுகாதார நடைமுறைகள் குறித்து மக்களுக்கு உணர்த்துவது இதன் நோக்கமாகும்.
குழந்தைகள் மற்றும் பார்வையாளர்களை கவரும் வகையில், விழாவில் கலாச்சார நிகழ்ச்சிகள், ஊட்டச்சத்து அணிவகுப்புகள், சுகாதார பரிசோதனை முகாம்கள், ஆரோக்கியமான உணவுக் கடைகள் மற்றும் ஊட்டச்சத்து பற்றிய செய்தியுடன் கூடிய விளையாட்டுகள் மற்றும் பிரதமருடன் ஒரு ரியாலிட்டி அடிப்படையிலான புகைப்படம் எடுப்பதற்கான வாய்ப்பையும் இது உள்ளடக்கும்.
மாலை 6:00 மணிக்கு ஊட்டச்சத்து விழா மத்திய பெண்கள் மற்றும் குழந்தைகள் மேம்பாட்டுத் துறை அமைச்சர் திருமதி ஸ்மிருதி ஜூபின் இரானியால் துவக்கி வைக்கப்படும்.
நாடு சுதந்திரமடைந்து 75 ஆண்டுகள் நிறைவடைந்ததையொட்டி, பிரதமர் ஆற்றிய உரையின் போது, ஊட்டச் சத்து குறைபாடும், அத்தியாவசிய ஊட்டச்சத்து குறைபாடும் பாதிக்கப்படக்கூடிய பெண்கள் மற்றும் குழந்தைகளின் வளர்ச்சிக்கு பெரும் தடையாக இருப்பதைச் சுட்டிக் காட்டியதோடு, ஒவ்வொரு ஏழைக்கும் ஊட்டச்சத்து வழங்க வேண்டியதன் அவசியத்தை வலியுறுத்தினார்.
இதன் அடிப்படையில் இந்த ஆண்டு ஊட்டச்சத்து மாதத்தில் இந்த விழா கொண்டாடப்படுகிறது.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1863424
அறிவியல் மற்றும் தொழில்நுட்பத்துறை
கொவிட்-19 நோயாளிகளுக்கு, மூளையில் உள்ள சுவாச மையம் செயலிழக்கும்போது உடல்நிலை மோசமாகிறது
சார்ஸ்–கொவி–2  வைரசின் நரம்புகளைப் பாதிக்கும் திறன் குறித்து ஆராய்ந்த, கொல்கத்தாவில் உள்ள சிஎஸ்ஐஆர்-இந்திய ரசாயன உயிரியல் நிறுவனம், இந்த வைரஸ் மூளையில் உள்ள சுவாச மையத்தில் தொற்றுப் பாதிப்பு ஏற்படுத்தக்கூடும், ஆகையால், கொவிட்-19 நோயாளிகளின் மத்திய நரம்பு மண்டலத்தின் சுவாச மையத்தில் சிறப்பு கவனம் செலுத்தப்பட வேண்டும் என்று தெரிவித்துள்ளது. இது தொடர்பான ஆய்வறிக்கை ஒன்றும் வெளியிடப்பட்டுள்ளது. விரிவான தகவல்களுக்கு : https://pib.gov.in/PressReleasePage.aspx?PRID=1632341
----
(Visitor Counter : 152
விவசாயத்துறை அமைச்சகம்
மத்திய வேளாண்துறை அமைச்சகம் ஊக்குவிக்கும் ‘சிறுதானிய’ சிறப்பு சந்தைப்படுத்தல் பிரச்சாரம்
மத்திய அரசின் வேளாண்மை மற்றும் விவசாயிகள் நலத்துறை அமைச்சகத்தால் ஊக்குவிக்கப்படும் சிறுதானிய சிறப்பு சந்தைப்படுத்தல் பிரச்சாரத்தை, சிறு விவசாயிகளின் வேளாண் வணிகக் கூட்டமைப்பால் மேற்கொள்ளப்படுகிறது. பிரச்சாரத்தின் கீழ், நாட்டின் சிறு மற்றும் குறு விவசாயிகளை ஆதரிக்கும் நோக்கத்துடன் உழவர் உற்பத்தியாளர் அமைப்பு விவசாயிகளிடமிருந்து நேரடியாக கொள்முதல் செய்வதை ஊக்குவிப்பதை நோக்கமாகக் கொண்டுள்ளது.
மத்திய விவசாயம் மற்றும் விவசாயிகள் நல அமைச்சகத்தின் சிறு விவசாயிகள் வேளாண் வணிகக் கூட்டமைப்பு நிர்வாக இயக்குநர் டாக்டர் மணீந்தர் கவுர் திவேதி, இந்திய விற்பனையாளர்களுக்காக இந்தியாவில் கட்டமைக்கப்பட்ட சந்தையான ஓஎன்டிசியின் மை ஸ்டோர் மூலம் சிறுதானியங்களை விற்கும் உழவர் உற்பத்தியாளர் அமைப்புகளிடம் இருந்து நேரடியாக வாங்க குடிமக்கள் ஊக்குவிக்கப்படுகிறார்கள் என்றார்.
விவசாயிகளிடமிருந்து நேரடியாக வாங்க பொது மக்களை ஊக்குவிக்கிறது. வாங்குபவர்கள் தூய்மையான மற்றும் உண்மையான விளைபொருட்களைப் பெறுகிறார்கள். அவர்கள் வாங்குவதன் மூலம் சிறு மற்றும் குறு விவசாயிகளின் வாழ்வாதாரத்தை ஆதரிக்கின்றனர்.
ரெயில்வே அமைச்சகம்
2023ம் ஆண்டுக்குள் ரயில்வே அகலப் பாதை முழுவதும் 100% மின்மயமாக்கம்: ரயில்வே அமைச்சர் திரு. பியூஷ் கோயல் தகவல்
ரயில்வே அமைச்சர் பியூஷ் கோயல், மாநிலங்களவையில் எழுத்துபூர்வமாக தாக்கல் செய்த பதிலில் கூறியதாவது:
ரயில்வே நிலையங்களை நவீனமயமாக்கும் பணிகள் நாடு முழுவதும் பல பகுதிகளில் நடக்கின்றன. மேற்கு ரயில்வேயில் காந்தி நகர் ரயில் நிலையம், மேற்கு மத்திய ரயில்வேயில் ஹபிப்கன்ச் , வடகிழக்கு ரயில்வேயில் கோமதி நகர் ரயில் நிலையம், வடக்கு ரயில்வேயில் அயோத்தியா ரயில் நிலையம் ஆகிய இடங்களில் மறுசீரமைப்பு பணிகள் நடக்கின்றன.
நாக்பூர், குவாலியர், அமிர்தசரஸ், சபர்மதி, நெல்லூர், புதுச்சேரி, டேராடூன் மற்றும் திருப்பதி ஆகிய 8 ரயில் நிலையங்களை பொதுத்துறை மற்றும் தனியார் துறை பங்களிப்புடன் சீரமைக்க சமீபத்தில் டெண்டர் கோரப்பட்டுள்ளது. இதில் தனியார் நிறுவனங்கள் பல ஆர்வம் காட்டியுள்ளன. இது தொடர்பாக வெளிநாட்டு நிறுவனங்களுடன் ரயில்வேத்துறை எந்த புரிந்துணர்வு ஒப்பந்தமும் செய்யவில்லை.
சரக்கு ரயில் போக்குவரத்தை மேம்படுத்த, தற்போதுள்ள சரக்கு ரயில் முனையங்களை நவீனப்படுத்துவது, புதிய சரக்கு ரயில் முனையங்களை தொடங்குவது அவசியம். சரக்கு ரயில் முனையங்களில் 60 பணிகள் ரூ. 1,975 கோடியில் மேம்படுத்துவதற்கு ஒப்புதல் அளிக்கப்பட்டுள்ளது. இவற்றில் 31 பணிகள் முடிவடைந்து விட்டன. மற்ற பணிகள் பல்வேறு நிலைகளில் நடந்து கொண்டிருக்கின்றன.
உரங்களை கொண்டு செல்வதற்கு சரக்கு பெட்டிகளை பதிவு செய்வதில் எந்த கட்டுப்பாடும் இல்லை. ரயில்வேயிடம் போதிய அளவில் சரக்குரயில் பெட்டிகள் நாடு முழுவதும் பல இடங்களில் உள்ளன. கடந்த ஏப்ரல் 1ம் தேதி முதல் செப்டம்பர் 15ம் தேதி வரை, 24.26 மில்லியன் டன் உரங்களை இந்திய ரயில்வே கொண்டு சென்றுள்ளது. இது கடந்தாண்டு இதே காலத்தில் கொண்டு செல்லப்பட்ட அளவை விட 7.44 சதவீதம் அதிகம்.
2023ம் ஆண்டுக்குள் ரயில்வே அகலப் பாதை முழுவதையும் 100% மின்மயமாக்க ரயில்வே அமைச்சகம் திட்டமிட்டுள்ளது. நாடு முழுவதும் 63,631 கி.மீ தூரத்துக்கு அகல ரயில் பாதை உள்ளது. இதில் 39,866 கி.மீ தூரம் மின்மயமாக்கப்பட்டுள்ளது. இன்னும் 23,765 கி.மீ தூரம் மின்மயமாக்க வேண்டியுள்ளது. ரயில்வே திட்டங்கள் மாநில வாரியாக செயல்படுத்தப்படுவதில்லை. மண்டல வாரியாக செயல்படுத்தப்படுகின்றன.
(Visitor Counter : 79
பாதுகாப்பு அமைச்சகம்
பாதுகாப்புத் துறையில் மேக் இன் இந்தியா
நாடாளுமன்றத்தின் மாநிலங்களவையில் கேள்வி ஒன்றுக்கு பாதுகாப்பு இணை அமைச்சர் திரு. அஜய் பட் இன்று எழுத்துபூர்வமாக தாக்கல் செய்த பதிலில் கூறியதாவது:
155 மிமீ பீரங்கித் துப்பாக்கி அமைப்பு 'தனுஸ்', இலகுரக போர் விமானம் 'தேஜாஸ்', 'ஆகாஷ்' ஏவுகணை அமைப்பு, ஐஎன்எஸ் கல்வாரி, ஐஎன்எஸ் கந்தேரி, ஐஎன்எஸ் சென்னை, நீர்மூழ்கி எதிர்ப்பு போர் கப்பல் உள்ளிட்ட பல்வேறு குறிப்பிடத்தக்க பாதுகாப்பு தளவாடங்கள் கடந்த சில ஆண்டுகளாக அரசின் 'மேக் இன் இந்தியா' முன்முயற்சியின் கீழ் நாட்டில் உற்பத்தி செய்யப்படுகின்றன.
‘மேக் இன் இந்தியா’ திட்டத்தின் கீழ் கடந்த சில ஆண்டுகளில் பல கொள்கை முன்முயற்சிகளை அரசு எடுத்துள்ளதோடு பாதுகாப்பு உபகரணங்களின் உள்நாட்டு வடிவமைப்பு, மேம்பாடு மற்றும் உற்பத்தியை ஊக்குவிப்பதற்காக சீர்திருத்தங்களைக் கொண்டு வந்துள்ளது,
இதன் மூலம் தொடர்ந்து இறக்குமதியைச் சார்ந்திருப்பது குறைக்கிறது. பாதுகாப்பு கொள்முதல் நடைமுறை-2020-ன் கீழ் உள்நாட்டில் பொருட்களை வாங்குவதற்கு முன்னுரிமை அளிக்கப்படுகிறது.
கடந்த மூன்று ஆண்டுகளில், அதாவது 2018-19 முதல் 2020-21 வரையிலும், நடப்பு ஆண்டில் டிசம்பர் 2021 வரையிலும், உள்நாட்டு உற்பத்தி ஊக்கப்படுத்தும் விதத்தில் பல்வேறு வகை மூலதனக் கொள்முதலின் கீழ், சுமார் ரூ 2,47,515 கோடி மதிப்பிலான 150 முன்மொழிவுகளை அரசு ஏற்றுக்கொண்டது.
மேலும் விவரங்களுக்கு, இந்த ஆங்கில செய்திக் குறிப்பைக காணவும்: https://pib.gov.in/PressReleasePage.aspx?PRID=1796164
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 186.22 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 11,058 கொவிட் சிகிச்சை பெறுபவர்கள் எண்ணிக்கை 0.03 சதவிதமாக உள்ளது.
குணமடைந்தோர் விகிதம் தற்போது 98.76 சதவீதம்
கடந்த 24 மணி நேரத்தில் 818 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,25,06,228 என அதிகரித்துள்ளது.
கடந்த 24 மணி நேரத்தில் 1,007 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.23 சதவீதம் ஆகும்
வாராந்திர பாதிப்பு விகிதம் 0.25 சதவீதம் ஆகும்
இதுவரை மொத்தம் 83.08 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,34,877 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1816634
பெண்கள் மற்றும் குழந்தை நலன் அமைச்சகம்
குழந்தைத் திருமணங்களை தடுப்பதற்கான நடவடிக்கைகள்
குழந்தைத் திருமணங்களை தடுக்கவும், அது தொடர்பான சம்பவங்களில் ஈடுபடுவோருக்கு தண்டனை விதிக்கவும், குழந்தைத் திருமணத் தடுப்புச்சட்டம் 2006-ஐ அரசு கொண்டுவந்துள்ளது. இந்தச்சட்டத்தின் 16-வது பிரிவின்படி மாநில அரசுகள் உரிய நடவடிக்கைகளை எடுக்க அதிகாரமளிக்கப்பட்டுள்ளது. குழந்தைத் திருமணத் தடுப்புச் சட்ட அதிகாரிகளை நியமிக்க வகை செய்யப்பட்டுள்ளதுடன், அந்த அதிகாரிகளுக்கான கடமைகளும் அந்த சட்டத்தில் 16-வது பிரிவில் குறிப்பிடப்பட்டுள்ளது.
குழந்தைத் திருமணத்தை தடுப்பது தொடர்பான, நடவடிக்கைகளை எடுக்கவேண்டிய பொறுப்பு மாநில அரசுகள் வசமே உள்ளது. குழந்தைத் திருமணங்களை தடுப்பதற்காக மத்திய அரசு விழிப்புணர்வு நிகழ்ச்சிகளை நடத்தி வருகிறது. மத்திய மகளிர் மற்றும் குழந்தைகள் மேம்பாட்டு அமைச்சகம் “பெண் குழந்தைகளைக் காப்போம்-பெண் குழந்தைகளுக்குக் கற்பிப்போம்” என்ற திட்டத்தையும் செயல்படுத்தி வருகிறது. இத்திட்டம் பாலின சமுத்துவத்தை ஏற்படுத்துவதிலும், குழந்தைத் திருமணங்களைத் தடுப்பதிலும் முக்கிய கவனம் செலுத்துகிறது. தேசிய குழந்தைகள் உரிமை பாதுகாப்பு ஆணையமும், விழிப்புணர்வு நிகழ்ச்சிகளை நடத்துகிறது.
குழந்தைத் திருமணம் தொடர்பான புகார்களை 1098 என்ற தொலைப்பேசி எண்ணில் தெரிவிக்கலாம். தேசிய குற்ற ஆவண காப்பக தகவல்களின்படி, 2021-ம் ஆண்டில் குழந்தைத் திருமணம் தொடர்பாக 1050 வழக்குகள் பதிவு செய்யப்பட்டுள்ளன.
இது தவிர, குழந்தைத் திருமணத் தடுப்புத் திருத்தச்சட்ட மசோதா 2021-ஐ மத்திய அரசு நாடாளுமன்றத்தில் தாக்கல் செய்துள்ளது. இந்த மசோதா ஆணுக்கு நிகராக பெண்ணின் திருமண வயதையும் 21-ஆக அதிகரிக்க வகை செய்கிறது.
இந்தத் தகவலை மக்களவையில் எழுத்துப்பூர்வமாக அளித்த பதிலில் மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிர்தி இரானி தெரிவித்துள்ளார்.
மத்திய அமைச்சரவை
தேசிய துப்புரவு தொழிலாளர்கள் ஆணையத்தில் ஒரு துணை தலைவர் மற்றும் உறுப்பினர் பதவியை உருவாக்க மத்திய அமைச்சரவை ஒப்புதல்
தேசிய துப்புரவு தொழிலாளர்கள் ஆணையத்தில் ஒரு துணை தலைவர் மற்றும் உறுப்பினர் பதவியை உருவாக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
ஆணையத்தின் நடவடிக்கையை மேம்படுத்துதல் மற்றும் இலக்கு குழுவின் நலன் மற்றும் வளர்ச்சியை உறுதிசெய்தல் ஆகியவற்றிற்காக இந்த முடிவு எடுக்கப்பட்டுள்ளது.
பின்னணி:
துப்புரவு தொழிலாளர்கள் மற்றும் மனித கழிவுகளை அகற்றும் துப்புரவு தொழிலாளர்கள் ஆகியோர்களின் நலனுக்காக தேசிய துப்புரவு தொழிலாளர்கள் ஆணைய பணிபுரிந்துவருகிறது. துப்புரவு தொழிலாளர்களுக்கு சமூக நிலை மற்றும் வாய்ப்புகளில் ஏற்படும் ஏற்றத்தாழ்வினை முழுமையாக அகற்றுவதை கட்டாயமாக கொண்டு இந்த ஆணையம் பணிபுரிந்துவருகிறது. மேலும், குறிப்பிட்ட காலங்களில் தேர்ந்தெடுக்கப்பட்ட மனிதக் கழிவுகளை அகற்றும் துப்புரவு தொழிலாளர்களுக்கு மறுவாழ்வு அளிக்கப்படுவதை உறுதிசெய்வதிலும் இந்த ஆணையத்திற்கு முக்கிய பங்கு உண்டு. மனிதக் கழிவுகளை அகற்றுவதற்காக துப்புரவு தொழிலாளர்கள் நியமனத்தில் சமமற்ற தன்மையை நீக்குதல் மற்றும் அவர்களின் மறுவாழ்வு சட்டம் 2013 கீழ் உள்ள பிரிவு 31-ன் படி இந்த ஆணையம் கீழ்கண்ட பணிகளை மேற்கொண்டுவருகிறது:-
(- இந்த சட்டம் நடைமுறைப் படுத்தப்படுவதை கண்காணித்தல்
- இந்த சட்டத்தின் விதிகளை மீறுதல் குறித்த புகார்களை விசாரித்தல்; மற்றும்
- இந்த சட்டத்தை இன்னும் சிறப்பாக நடைமுறைப்படுத்துவதற்காக மத்திய மற்றும் மாநில அரசுகளுக்கு ஆலோசனை வழங்குதல்.
நிதி அமைச்சகம்
வாஷிங்டனில் எஃப்ஏடிஎஃப் அமைச்சர்கள் கூட்டத்தில் நிதியமைச்சர் திருமதி நிர்மலா சீதாராமன் கலந்து கொண்டார்
வாஷிங்டனில் 21, ஏப்ரல், 2022 அன்று நடைபெற்ற எஃப்ஏடிஎஃப் அமைச்சர்கள் கூட்டத்தில் மத்திய நிதி மற்றும் பெருநிறுவனங்கள் துறை அமைச்சர் திருமதி நிர்மலா சீதாராமன் கலந்து கொண்டார். உலக வங்கி மற்றும் சர்வதேச செலாவணி நிதியத்தின் 2022 வசந்த கால கூட்டத்திற்கு இடையே இக்கூட்டம் நடத்தப்பட்டது.
2022-24-ம் ஆண்டுகளுக்கான எஃப்ஏடிஎஃப் நீடித்த முன்னுரிமை திட்டங்களை ஏற்றுக் கொள்வதன் வாயிலாக அமைச்சர்கள் நீடித்த வழிகாட்டுதலை வழங்குவது குறித்து இக்கூட்டத்தில் கவனம் செலுத்தப்பட்டது. எஃப்ஏடிஎஃப் சர்வதேச கட்டமைப்பு, பரஸ்பர மதிப்பீடுகளுக்கான எஃப்ஏடிஎஃப் நடைமுறைகள், சர்வதேச பயனளிப்பு உரிமை வெளிப்படைத்தன்மையை மேம்படுத்துதல், குற்றவியல் சொத்துக்களை மேலும் திறம்பட்ட முறையில் கைப்பற்றுவதற்கான திறமைகளை அதிகரித்தல், டிஜிட்டல் மாற்றத்தை ஊக்குவித்தல், எஃப்ஏடிஎஃப் நீடித்த முன்னுரிமை பணிகளுக்கு நிலையாக நிதி கிடைப்பதை உறுதி செய்தல் போன்றவை தொடர்பான அமைச்சர்களின் உறுதிமொழியை வலியுறுத்தும் விதமாகவும் இந்தக் கூட்டம் நடத்தப்பட்டது.
இந்தக் கூட்டத்தில் பேசிய மத்திய நிதியமைச்சர், சட்டவிரோத பணப்பரிமாற்றம், தீவிரவாதத்திற்கு நிதியுதவி கிடைப்பதை தடுப்பதற்கான இந்தியாவின் உறுதிமொழியை உறுதிப்படுத்தியதுடன், பயனளிப்பு உரிமை, வெளிப்படைத்தன்மை தொடர்பான எஃப்ஏடிஎஃப் பணிகளை ஏற்றுக் கொண்டு அதனைப் பாராட்டினார். சொத்து மீட்பு மற்றும் உலகளாவிய நிதி நடைமுறைகளை பாதுகாப்பதில் எஃப்ஏடிஎஃப் சர்வதேச கட்டமைப்பின் பங்களிப்பையும் அவர் பாராட்டினார்.
நீடித்த முன்னுரிமை பணிகளுக்கான ஆதரவை நீட்டிப்பதாக தெரிவித்த திருமதி சீதாராமன், சட்டவிரோத பணப்பரிமாற்றம், தீவிரவாதிகளுக்கான நிதியுதவி கிடைப்பதை தடுப்பதற்கான சர்வதேச கூட்டணியாக செயல்படுவதில் எஃப்ஏடிஎஃப்-ன் முயற்சிகளுக்கு ஆதரவளிப்பதுடன் தேவையான உதவி, பேரழிவை ஏற்படுத்தும் ஆயுதங்களுக்கு தடை விதிப்பதற்கான நிதியுதவிகளை வழங்க இந்தியா உறுதிபூண்டுள்ளதாகவும் தெரிவித்தார்.
பாதுகாப்பு அமைச்சகம்
இங்கிலாந்து கடற்படைத் தளபதி அட்மிரல் சர் டோனி ரடாக்கின் இந்தியா வந்தார்
இங்கிலாந்து கடற்படைத் தளபதி அட்மிரல் சர் டோனி ரடாக்கின் மூன்று நாள் அரசுமுறைப் பயணமாக இன்று இந்தியா வந்தார்.
அவர், இந்திய கடற்படைத் தளபதி அட்மிரல் கரம்பிர் சிங்கை, இன்று சந்தித்துப் பேசினார். இருதரப்பு கடற்படை ஒத்துழைப்பை மேம்படுத்துவது, அமைதி மற்றும் பாதுகாப்பை உறுதி செய்வது குறித்தும் இருதரப்பினரும் ஆலோசித்தனர்.
மும்பையில் உள்ள இந்திய கடற்படையின் மேற்குக் கட்டுப்பாட்டு மையத்திற்குச் செல்லும் இங்கிலாந்து கடற்படைத் தளபதி அட்மிரல் சர் டோனி ரடாக்கின், வைஸ் அட்மிரல் ஆர் ஹரிகுமாரைச் சந்தித்துப் பேசுகிறார்.
ஏராளமான விஷயங்களில் இங்கிலாந்து மற்றும் இந்தியக் கடற்படைகள் இணைந்து செயல்படுகின்றன. இருதரப்பினரிடையே கூட்டுப் பயிற்சிகள் நடைபெறுகின்றன, கடல்சார் தகவல்கள் பகிர்ந்து கொள்ளப்படுகின்றன.
அட்மிரல் சர் டோனி ரடாக்கின் இந்தப் பயணம் இருநாடுகளிடையேயான கடற்படை உறவுகளை மேலும் வலுப்படுத்தும் என எதிர்பார்க்கப்படுகிறது.
-------
(Visitor Counter : 183